Diari Oficial de la Generalitat Valenciana


Sumari del DOGV 3213, del 30-03-1998 (1998/1863)

ORDRE d’11 de febrer de 1998, de la Conselleria de Benestar Social, per la qual es crea l’òrgan denominat Comissió Assessora del Secretariat Judicial.
------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1998/02/11/(1)/dof/vci/html**

### Dades del document

Número de DOGV
:   3213

Data del DOGV
:   30-03-1998

Secció del DOGV
:   I. DISPOSICIONS GENERALS

Número del document
:   1998/1863


Data del document
:   11-02-1998

Organisme emissor
:   Conselleria de Benestar Social

Tipus de document
:   Ordre

ORDRE d'11 de febrer de 1998, de la Conselleria de Benestar Social, per la qual es crea l'òrgan denominat Comissió Assessora del Secretariat Judicial. [1998/C1863]
  
La Comunitat Valenciana, a partir de gener del 1997, té transferides les funcions de gestió de tot el personal dels cossos d'oficials, auxiliars i agents de l'Administració de Justícia, cosa que fa necessari articular una via de comunicació, consulta i col·laboració amb els qui exerceixen el comandament directe del personal en les oficines judicials.
  
Aquest comandament és establit per la Llei Orgànica del Poder Judicial (art. 473.2) en els secretaris judicials, així com en l'article 8 del Reglament Orgànic dels Secretaris Judicials, aprovat pel Reial Decret 429/1988, de 29 d'abril.
  
Alhora, els secretaris judicials exerceixen les funcions de direcció de l'oficina judicial, a més d'exercir amb caràcter d'autoritat, la fe pública judicial.
  
La Conselleria de Benestar Social considera que cal crear un òrgan permanent on s'integren representants de la Generalitat Valenciana i del cos de secretaris judicials a fi de col·laborar en la posada en pràctica de les mesures i disposicions que emanen de la Sotssecretaria de Justícia en matèria, tant de recursos humans com de materials, així com la canalització dels suggeriments dels secretaris com a directors de l'oficina judicial i caps de personal d'aquesta.
  
L'esmentat òrgan de col·laboració té la base, així mateix, en l'esmentat Reglament Orgànic del Cos de Secretaris Judicials, en la disposició addicional introduïda pel Decret 250/1996, de 16 de febrer, la qual estableix que aquests col·laboraran com a caps de personal amb la respectiva comunitat autònoma per a l'efectivitat de les funcions que exerceixen en matèria de mitjans personals i materials al servei de l'administració de justícia.
  
L'òrgan que es crea mitjançant aquesta ordre té caràcter consultiu i constitueix el camí d'encontre amb els directors de l'oficina judicials i els seus caps de personal, buit fins ara no emplenat per via institucional com tenen els altres estaments de la justícia: relacions articulades amb l'administració.
  
La necessitat imperiosa de racionalitzar l'administració de justícia des de tots els àmbits fa convenient la creació de l'òrgan consultiu de què es tracta en aquesta ordre.
  
Per tot això, i per les competències conferides pel Decret 37/1997, de 26 de febrer, del Govern Valencià, pel qual s'aprova el Reglament Orgànic i Funcional de la Conselleria de Benestar Social,
  
ORDENE
  
Article 1. Objecte
  
Es crea, adscrita a la Sotssecretaria de Justícia de la Conselleria de Benestar Social, la Comissió Assessora del Secretariat Judicial, amb caràcter consultiu.
  
Article 2. Funcions
  
La Comissió Assessora del Secretariat Judicial, dins del seu àmbit d'actuació i sense perjudici de les competències d'altres administracions i del Consell General del Poder Judicial, exercirà les següents funcions:
  
a) Informar sobre totes les matèries que li sotmeta la Sotssecretaria de Justícia i remetre a aquesta les propostes i recomanacions que en tals matèries consideren pertinents.
  
b) Conéixer les actuacions que en matèria de mitjans personals o de provisió de mitjans materials duga a cap la Sotssecretaria de Justícia, sempre que afecte directament l'exercici de les funcions dels secretaris judicials com a directors de l'oficina judicial.
  
c) Proposar a la Sotssecretaria de Justícia continguts sobre programes de formació dirigits al personal de l'administració de justícia i als mateixos secretaris judicials.
  
d) Informar sobre els plans i programes d'informatització de Justícia que incidisquen directament en la tasca dels secretaris judicials i en l'oficina judicial.
  
e) Proposar qualssevol altres actuacions que s'estimen convenients per al millor desenvolupament de l'activitat i del servei públic de la justícia.
  
Article 3. Composició
  
La Comissió Assessora del Secretariat Judicial estarà composta per:
  
a) En representació de la Sotssecretaria de Justícia:
  
- El sotssecretari de Justícia, que actuarà com a president de l'òrgan.
  
- El cap de l'Àrea de Justícia, que substituirà el president en els casos d'absència.
  
- La cap del Servei de Recursos Materials, la cap del Servei de Recursos Humans i la cap del Servei de Relacions amb l'Administració de Justícia.
  
b) En representació dels secretaris judicials:
  
- El secretari de Govern del Tribunal Superior de Justícia.
  
- Tres secretaris judicials destinats en la província de València.
  
- Dos secretaris judicials destinats en la província d'Alacant.
  
- Un secretari judicial destinat en la província de Castelló.
  
Els secretaris judicials hauran de ser elegits pels secretaris de cada província.
  
c) D'entre el personal funcionari dels serveis de la Sotssecretaria de Justícia serà nomenat un secretari o secretària de la Comissió.
  
Article 4. Funcionament
  
1. Els secretaris electes de la Comissió Assessora del Secretariat Judicial romandran en aquesta durant dos anys.
  
El president acordarà la convocatòria de les sessions de la Comissió sempre que ho estime convenient i en tot cas quan siga sol·licitada almenys per quatre dels representants dels secretaris judicials.
  
La Comissió s'ajustarà en el seu funcionament al que s'estableix per als òrgans col·legiats en la Llei 30/1992, de Règim Jurídic de les Administracions Públiques i del Procediment Administratiu Comú.
  
Article 5. Indemnització per assistència
  
La concurrència a sessions de la Comissió meritarà dret a una indemnització d'acord amb la normativa pròpia de la Generalitat Valenciana i les disposicions que resulten d'aplicació al cos de secretaris judicials.
  
DISPOSICIÓ FINAL
  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.
  
València, 11 de febrer de 1998
  
La consellera de Benestar Social,
  
MARCELA MIRÓ PÉREZ
  
II. AUTORITATS I PERSONAL
  
b) OFERTES D'OCUPACIÓ PÚBLICA,
  
OPOSICIONS I CONCURSOS
  
4. Univeristats
  
Universitat d'Alacant


Còpia Permalink ELI